དེར་བརྟེན་སེམས་པ་བཟང་པོ་བྱེད་དགོས་པ་རེད་ཅེས་པའི་ཆོས་ཀྱི་བསླབ་བྱ་དེ་རྣམ་མཁྱེན་ཐོབ་པའི་རྒྱུ་ཡིན་པ་མ་ཟད།མི་ཚེ་འདི་ལ་ཆ་བཞག་ཀྱང་ཏན་ཏན་སྐྱིད་པོ་ཡོང་བ་ཞིག་རེད་འདུགདེ་འདྲ་ཡིན་དུས་ངས་བཤད་པ་དེ་ཆོས་ཡིན་མིན་ལ་མ་ལྟོས་པར་མི་ཚང་མར་བྱམས་བརྩེ་དགོས་པ་རེད།བྱམས་བརྩེ་ཡོད་ན་སྐྱིད་པོ་རང་བཞིན་གྱིས་ཡོང་གི་རེད་ཅེས་འཛམ་བུ་གླིང་གང་དུ་ཕྱིན་ཡང་ངས་ཁ་གདང་ཚད་ལ་དེ་ལྟར་བཤད་ཀྱི་ཡོད།བྱམས་བརྩེ་ཞེས་ལབ་དུས་དེ་སེམས་ཀྱི་ཡོན་ཏན་རེད།བྱམས་བརྩེ་དེ་རྒྱུ་དངོས་པོ་སྤྲད་ནས་ཉོ་རྒྱུ་ཡོད་མ་རེད།དཔེར་ན།ལྡི་ལི་དང་མོམ་བྷེ་སོགས་ལ་ཚོང་ཁང་ཆེན་པོ་ཚོའི་ནང་དུ་སོང་ནས་བྱམས་བརྩེ་བཙོང་རོགས་གྱིས་ལབ་ན།མི་ཚོ་གད་མོ་ཤོར་གྱི་རེད།མི་དེ་སྨྱོན་པ་འདྲ་འདུག་ཟེར་གྱི་རེད།བྱམས་བརྩེ་བཙོང་སའི་ཚོང་ཁང་མི་འདུགཡང་ན་སྨན་ཁང་ནང་དུ་སྨན་པའི་སར་སོང་ནས་ང་ལ་བྱམས་བརྩེ་ཡོང་བའི་ཁབ་ཅིག་རྒྱག་རོགས་ལབ་ན།སྨན་པ་གད་མོ་ཤོར་གྱི་རེད་མ་གཏོགས་ཡོང་རྒྱུ་ཡོད་མ་རེད།བདེ་སྐྱིད་ཀྱི་རྩ་བ་དེ་བྱམས་བརྩེ་རེད།བྱམས་བརྩེ་སོ་སོའི་སེམས་ནས་བཟོ་རྒྱུ་རེད་མ་གཏོགས་མིས་ཚུར་སྤྲོད་རྒྱུ་ཞིག་ཡོད་མ་རེད།